Slovenské národné florbalové družstvo mužov

Vrcholné podujatia

Na vrcholnom podujatí sa predstavilo slovenské družstvo prvýkrát v roku 2004, v C divízii MS, ktoré sa konali v Španielsku. Skončilo na nich na 4. priečke. Jeho prvým úspechom bolo víťazstvo na MS C divízie v roku 2008, ktoré mu zaručovalo postup na MS 2010, ale kvôli zmene kvalifikačného kľúča mu toto právo bolo odoprené. O postup muselo bojovať v následnej kvalifikácii, v ktorej neuspelo.

Majstrovstvá sveta 2012

V kvalifikácii na MS 2012 skončilo na postupovom 2. mieste a kvalifikovalo sa na šampionát vo Švajčiarsku. Na ňom v základnej skupine v konkurecii družstiev Singapuru, Estónska a domáceho Švajčiarska postúpilo medzi 8 najlepších tímov šampionátu. Vo štvrťfinále nestačilo na švédske družstvo, ktorému podľahlo rekordným výsledkom 1 : 18 (dovtedy prehralo Slovensko najvyšším rozdielom ôsmich gólov s Talianskom, resp. Nemeckom) a v zápase o 5. až 8. miesto aj Lotyšsku.

Majstrovstvá sveta 2014

V kvalifikácii, ktorá sa konala v Bratislave, na MS 2014 skončilo na postupovom 3. mieste a kvalifikovalo sa na svoj druhý šampionát vo Švédsku. Slovenské družstvo štartovalo na MS podľa výkonnostného rozlosovania v nižšej divízii. V skupine vyhralo všetky 3 zápasy, postupne s Japonskom, Kórejskou republikou a nakoniec v zápase o skupinové víťazstvo aj s USA, čím postúpilo do osemfinále. V ňom poslednému družstvu skupiny elitnej divízie – Estónsku, podľahlo jasne 2 : 7. Ďalej pokračovalo v zápasoch o 9. až 12. miesto, v ktorých najprv zvíťazilo nad Kanadou, neskôr však nestačilo v zápase o konečné 9. miesto na Nemecko. Najproduktívnejším hráčom družstva sa stal Ladislav Gál, s 11 bodmi skončil na celkovom 12. mieste rebríčka produktivity hráčov na tomto turnaji. Najviac gólov vsietili Ján Komínek a Lukáš Řezanina, zhodne po 6.

Majstrovstvá sveta 2016

Na MS 2016 postúpilo družstvo z kvalifikačnej skupiny konanej v Nitre, na ktorej obsadilo druhé miesto. Skončilo za Švédskom, s ktorým vo vzájomnom zápase prehralo 1 : 20, čo bola dovtedy najvyššia prehra slovenského družstva v jeho histórii. Na samotnom finálovom turnaji, ktorý organizovala lotyšská Riga, hralo družstvo opäť v skupine nižšej divízie. V štvorčlennej skupine najprv vyhralo nad Poľskom a Austráliou, aby následne prehralo s Dánskom. Postúpilo do osemfinále, v ktorom tesne nestačilo na Nórsko. Ďalej pokračovalo v zápasoch o 9. až 12. miesto, v ktorých zvíťazilo nad USA a aj nad favorizovaným domácim družstvom Lotyšska. Práve výhra nad Lotyšskom bola historická, pretože slovenské družstvo dokázalo prvýkrát na turnaji MS zvíťaziť nad niektorým z tímov najlepšej osmičky rebríčka IFF. Najproduktívnejším hráčom družstva sa stal Michal Dudovič z klubu FK ATU Košice, ktorý bol so 6 gólmi zároveň aj najlepším strelcom. S 12 bodmi skončil na celkovom 10. mieste rebríčka produktivity hráčov na tomto turnaji.

Majstrovstvá sveta 2018

Družstvo postúpilo na MS 2018 z kvalifikačnej skupiny konanej opäť v Nitre z druhého miesta. Na finálovom turnaji konanom v Prahe začalo svoje účinkovanie opäť v nižšej skupine. Po jasných víťazstvách postupne nad Kanadou, Japonskom a Singapurom postúpilo do osemfinále z 1. miesta skupiny. Do štvrťfinále však nepostúpilo, nakoľko v osemfinále prehralo s Lotyšskom. V ďalších zápasoch o 9. až 12. miesto zvíťazilo postupne nad Austráliou a prvýkrát na MS aj nad tímom Estónska. Obsadilo tak konečné 9. miesto. Najproduktívnejším hráčom sa stal opäť Michal Dudovič, tentoraz ako hráč švajčiarskeho SV Wiler-Ersigen, s 21 bodmi a 9 strelenými gólmi.